钦定古今图书集成/历象汇编/岁功典/第016卷 > 早春赋〈有序〉 倪谦
## 钦定古今图书集成/历象汇编/岁功典/第016卷 > 早春赋〈有序〉 倪谦

孟春者，四时开辟之端，生育之首。天地交泰，万物亨通，古先哲后政令之所行，罔不因时之宜。故于是月下宽大之书，行庆赐之典，所以体好生之盛德也。肆惟皇上临御之四年，为景泰癸酉，时维初阳，盛德在木。皇上既于元旦受万方之朝贺，华夷毕集，拜舞称庆，固已合人心之驩戴矣。复于辛日祀上帝于南郊，风尘屏息，瑞日晴丽，又有以致天心之昭格焉。迺者涤垢掩瑕，行庆施惠，裁成辅相，参赞两间，四海臣民，咸遂生育。其法天体德之心，与古先哲后，实同一揆。是以和气薰蒸，充塞宇宙，条风应候，惠日暄妍，庶草蕃庑，物无疵疠，鸟兽鱼鳖，罔不咸若。则自天降康丰年，穰穰从可卜矣。臣猥以菲材，职司“文翰，伏睹盛美，不胜欣忭。谨拜手稽首而献” 赋曰：

“繄日临于营室兮，开六合之朗晴；呈山川之秀丽兮，
发草木之光荣。散瑞霭之氤氲兮，布和气之澹荡；表
盛世之休征兮，信丰年之气象。惟斯时为何时兮，属
勾芒之御辰；斡一元之气机兮，回八荒之早春；眷龙
精之戒旦兮，正青阳之司候。摄提指乎《孟陬》兮，玉律
中乎太簇。既配仁于四德兮，复属木于五行；乾坤坱
圠以无垠兮，动植乐育于生成。漏暖信于梅枝兮，见
天心之来复。窥韶光于柳眼兮，验百卉之回绿。划残
凘之已泮兮，增太液之清波。倏积雪之尽融兮，郁琼
岛之嵯峨。”雁嗷嗷以思归兮，羌呼群于水曲。鸟嘤嘤
以将鸣兮，欲迁乔于幽谷。蛰虫闯其启户兮，纷蠕动
而翾飞。潜鳞跃以上冰兮，竞鼓鬣而“扬鬐。探上林之
桃杏兮，含无穷之芳意；况御苑之蜂蝶兮，亦联翩其
游戏。感万物之畅达兮，乘淑气以陶镕。想春光之九
十兮，塞宇宙之冲融。仰圣皇之御极兮，迈唐虞之盛
德。亶体元而居正兮，茂对时而育物。开明堂以布政
兮，居青阳之左个。乘鸾辂而驾苍龙兮，庆赐行而弘
播。躬郊坛之祀事兮”，格精诚于昊苍。修祖庙之肆享
兮，通肸蚃于先皇。为万民而祈谷兮，曰农事之当布。
悬象魏于观阙兮，谨昭宣乎宪度。施政教以顺序兮，
涣号令以维新。运堪奥之妙用兮，法造化之深仁。恩波溢于海㝢兮，祥光被乎四表。惠溥及于鳏惸兮，泽
旁覃于胎夭。在日月之所照兮，及舟车之所通。具颅
圆而“趾方兮，孰不涵煦于覆帱之中？顾微臣之肤陋
兮，徒窃禄而无补。圣德奚以名言兮？惟颂歌而蹈舞。”
歌曰：“《震》宫初动，时孟阳兮。木德惟仁，万汇昌兮。惟圣
天子，开明堂兮。流庆施惠，法天常兮。玉烛和调，日舒
长兮。世跻春台，俗醇庞兮。河海清晏，迈唐虞兮。四夷
宾服，来享王兮。小臣作颂，肆揄扬兮。伏愿圣寿亿载
无疆兮”

《游斜川》。〈《有序》：〉　　　　　　晋·陶潜

辛丑岁正月五日，天气澄和，风物闲美。与二三邻曲，同游斜川。临长流，望层城，鲂鲤跃鳞于将夕，水鸥乘和以翻飞。彼《南阜》者，名实旧矣，不复乃为嗟叹。若夫层城，傍无依接，独秀中皋，遥想灵山，有爱嘉名，欣对不足，率尔赋诗，以记时日。

开岁倏五日，吾生行归休。念之动中怀，及辰为兹游。
气和天惟澄，班坐依远流。弱湍驰文鲂，闲谷矫鸣鸥。
迥泽散游目，缅然睇层丘。虽微九重秀，顾瞻无匹俦。
提壶接宾侣，引满更献酬。未知从今去，当复如此不。
中肠纵遥情，忘彼千载忧。且极今朝乐，明日非所求。